**Beszámoló Kiegészítés**

**Junior válogatott fiú csapat**

**WJBCC 2018, Lohja**

A 4 év felkészülési időszakai alatt sok szakmai célt valósítottunk meg, de emellett folyamatosan, nehezen kezelhető tényezők okoztak kisebb-nagyobb zavarokat a válogatott életében és az edzői munkámban.

A kezdetben meghatározott, összetartást célzó alapelv addig tudott igazán érvényesülni, ameddig a keretszűkítések tartottak. Ez talán természetes folyamat, de mégis szembesülni kellett internetes gyalázkodással, a szülők személyeskedéseivel, a különböző játékosokkal szemben megnyilvánuló negatív, esetenként becsmérlő véleményekkel stb.

A munkám során elhatárolódtam ezektől, hogy teljes mértékben független döntéseket hozhassak. Mindent igyekeztünk a csapaton belül megoldani.

A 2017-2018-as évad sem volt ebből a szempontból különböző. A 2017. januári svédországi vb utáni viszonylagos nyugalom hamar heves ellenségeskedésbe csapott át a gyerekek és a szülők között is.

Ennek elsődleges oka, hogy Majorosi Anna, Lőrinc anyukája, sajnálatosan gyanúba keveredett, hogy fia jogosulatlan és szabálytalan előnyhöz jutott, amikor az általa is vezetett iskolában írta meg a központi középiskolai felvételit. A pályán szólított meg, magyarázkodni kezdett, majd mivel semmit sem tudtam a dologról, elmondta a saját verzióját. Ennek megítélése nem tartozik edzői hatáskörbe, így nem is foglalkoztam vele a továbbiakban.

Mégis, amint azt az ifi OB-n is lehetett tapasztalni, kialakult a szülők között egy mély és intenzív ellentét (mely vádaskodásba és néha gyűlölködésbe csapott át), és ez a fiúkra is átragadt. A helyzet konszolidálására kértem a szülőket, hogy a válogatott érdekében találjunk előre mutató, lehetőleg pozitív megoldást.

Csapatmegbeszélésre nem került sor. Valójában személyes beszélgetés történt köztem és a két anyuka között külön-külön. Anna kérte, hogy a továbbiakban is maradjunk ennél a formánál és ne kelljen szülői értekezleten részt vennie. Ettől kezdve így is lett.

Ezeken a megbeszéléseken megállapodtunk, hogy lehetőség szerint a vb hivatalos szállását vesszük igénybe. Az is elhangzott, hogy szülő nem fog a gyerekekkel együtt lakni.

Az évek során én elsősorban anyagi szempontokat szem előtt tartva választottam szállást. Az ezzel megspórolt összeget inkább versenyekre, vagy egyéb szakmai programokra fordítottam. További szempontom volt, hogy a fiúk ne elzárva legyenek a külvilágtól, hanem az adott verseny városát, környékét a kint tartózkodásaink során megismerjék.

Az elmúlt 4 évben rengeteg versenyen, edzőtáborban voltam a gyerekekkel, (kiszámoltam, hogy a 4 év alatt összesen 3 hónapot voltam a srácokkal közösen elszállásolva), ahol a szülők több alkalommal is segítséget nyújtottak. Ez indokolt volt a gyerekek életkora miatt is, továbbá az edző figyelmét rendkívül leterheli egy ilyen túra, ha egyedül kell a gyerekekkel foglalkoznia. Véleményem szerint szükséges a segítség, amit igazol, hogy több esetben felnőtt válogatottak is igénybe vettek szülői segítséget világversenyen. Ez számomra teljesen természetes dolog.

Az edző és a játékosok közös elszállásolása a svédországi vb-n már komoly feszültség forrása volt. A teljesen különböző családi hátterek, jelentősen különböző életmóddal, normákkal is járnak, amelyek egy 11 napos összezártság során számtalan különbözőséget hoznak a felszínre. A gyerekek az életkoruknál fogva ráadásul önálló elképzelésekkel is kezdtek rendelkezni. Ezek egy idő után komolyabb feszültségeket okoztak, ami nagyon megnehezítette a verseny szakmai kommunikációját az egyes játékosok és az edző között. Idén tehát mindenképpen a gyerekektől külön szállásban gondolkodtam, ami meggyőződésem, hogy helyes döntés volt.

A hivatalos ajánlat fenntartása mellett, a csapat szakmai tervének júniusi elnökségi elfogadása után lefoglaltam Lohjában egy kulturált hotelben egy kicsit olcsóbb alternatív lehetőséget tartalékként.

Petra október végén értesített a csapat költségvetésének a szűkítéséről, majd december közepére vált biztossá az eredetinél jóval alacsonyabb, de a szűkítettnél érdemben magasabb támogatásunk mértéke. Párhuzamosan Zsolt is jelezte, hogy az általa az előző év során szerzett támogatás folytatására ne a válogatott, hanem az egyesület tekintetében számítsunk, mivel ahelyett hogy ezért tavaly bárki is köszönetet mondott volna neki, még meg is támadták.

Fentiekhez igazodva foglaltam le a végleges szállást a csapatnak, amely így aztán nem tudott a hivatalos csomag lenni. Ellenőrizhető, hogy jelentős többletkiadással járt volna ennek igénybe vétele, amelynek forrásoldala már az idő rövidsége miatt sem volt megoldható. Hiába tartalmazta ezt az eredeti költségvetésünk, változtatni kellett.

Igyekeztem a rendelkezésre álló pénzügyi keretből a szakmai szempontok lehető legnagyobb mértékű megtartása mellett a legjobb megoldást kiválasztani.

Az igénybe vett szállás (amelyben 2 éve a lengyel csapat is lakott) az árának megfelelő volt. Egy komplexumhoz tartozott több ház, amelyek kisebb nagyobb távolságra voltak egymástól (jellegében pont ugyanilyen a hivatalos, Kisakallio-i szállás is). Egyik sincs semmilyen kerítéssel elhatárolva (Finnországban ez nem szokásos), de mégis egy komplexum.

A fiúkat a tavalyi, egymás közötti konfliktusukból kiindulva, tudatosan helyeztem el külön apartmanban, azaz Botondot és Tóth Dani együtt és a többieket egy másik házban. Mondjuk úgy, kifejezetten Botond nyugalma és tehermentesítése érdekében. A 2 ház egymással szemben 56 m távolságra volt. A helyszínen a szállás elfoglalásakor szembesültünk azzal, hogy az eredetileg az edzőnek szánt ház, amely 200 méterre helyezkedett el a fiúkétól, fizikailag alkalmatlan az ott alvásra. Ezért a szállásadó egy kicsit messzebb lévő, de alkalmas házat ajánlott fel nekem és Zsoltnak.

Zsolt a vb-n a csapat külső segítője volt. Ő készítette a felvételeket a mérkőzésekről a szurkolói karzatról. A felvett anyagot én is használtam, illetve András is így tett néhány általa kért esetben. Ez összességében a csapat, de főleg az edző előnyére szolgált. Nekem nagy segítséget jelentett a felvételek utólagos visszanézése, amit minden esetben a fiúk nélkül tettünk meg.

Zsolt minden költségét maga állta. Külön szálláson aludt (ez megegyezett az enyémmel, miután a felesége és Linda anyukája sem utazott ki). Direkt figyeltem rá, hogy a Botondék szállásán megtartott szakmai jellegű közös megbeszéléseken ne vegyen részt. Egy alkalommal tekintettem el ettől, mivel nem volt lehetőségem az általa készített felvételeket a megbeszélés előtt megtekinteni.

A Kisakallio-ban a mérkőzések után a fő épületben tartott megbeszélések némelyikén részt vett, de hozzászólást egyszer sem tett.Azt pedig természetesnek tartom, hogyha bárkivel egy szálláson lakunk, s ő hozzánk tartozik, mint szülő, akkor ő is velünk utazik a pályára és vissza.

Egyébként Zsolt komoly segítséget nyújtott a lány csapat kiegészítő étkezésének ellátásában is, amelyben természetesen mi is tevékenyen részt vettünk. Emellett a kocsik lehetőséget adtak a fiú és a lány csapatnak egy közös városi kirándulásra.

Itt fontos megemlítenem, hogy a második autót sem Zsolt vezette, hanem Botond. Ez is az én külön döntésem volt annak érdekében, hogy Botond érzését, miszerint hasznos tagja a társaságnak, erősítsem. Az ő életében fontos szempont az autóvezetés (ez kiderült tavalyelőtt Svájcban is). Egyébként ez a dolog a fiúk szemében is erősítette Botond szerepét a csapatban.

Felmerült még a gyerekek étkeztetésének kérdése. A fiúkkal egyeztettem az elején az igényeket, nem akartak együtt reggelizni és közösen főzni. Egyéni kívánságaik voltak. Egyébként minden nap volt legalább egy közös étkezés Kisakallioban, többször Lohjában és egyszer Botondék szállásán.

Igyekeztem a normál élethelyzetekben is döntések elé állítani őket, mivel a pályán is önálló döntések sorozatát kell folyamatosan meghozniuk. Nem kell mindent az edzőnek, vagy a szülőnek megmondania. Véleményem szerint elérték azt a kort, amikor igenis kell önállóan létezni, s a döntéseik következményeit minden különösebb probléma nélkül viselniük kell. Pont ez történik a sportpályán is.

Ettől függetlenül a 4 év alatt mindig maximális figyelmet szenteltem a fiúknak. Az önállóság és a döntéshozatal engedése nem azonos a figyelem elengedésével. Sőt, minden esetben, szinte már nekem zavaró mértékben csekkoltam, hogy mit ettek, mennyit ettek, aludtak, stb. Mindig voltak szabályok.

Összességében úgy gondolom, hogy a 4 év során minden esetben partner voltam mind a szülőkkel, mind a gyerekekkel abban, hogy a felmerült kétségeket megbeszéljük és szükség szerint változtassunk, ha úgy látjuk jónak. Természetesen lehetett volna bizonyos dolgokat másképpen is csinálni.

Azt is fontosnak tartom, hogy a csapat költségvetését érintő lehetőségekről, amelyek érdemben befolyásolják a csapat és az edző életét, mindenki kiszámíthatóan és időben értesüljön. Ez ebben az évben csorbát szenvedett. Erre valóban érdemes a jövőben jobban odafigyelni.

Továbbá látható, hogy egy elhúzódó költségvetési döntés milyen feszültséget tud gerjeszteni a szülők és az edző között. Nem beszélve arról, hogy az idő szűkössége miatt a szülőkkel való egyeztetések helyett az edzőnek, mint a csapat menedzserének gyors és önálló döntéseket kellett hoznia. A jövőben mindezeket el kellene kerülni.

Budapest, 2018. február 11.

Sárdi Péter

szövetségi edző